paragraph_text: Cerezin (od lat. cera: vosak; istoznačnica: ceresin; parafin; Paraffinum solidum) je smjesa uglavnom viših izoalkana s 35 do 55 ugljikovih atoma i s talištem od 65 do 88 °C. Mikrokristalne je strukture, a rabi se za izradbu voštanih svijeća, laštila i politurnih premaza, te u elektrotehnici i kemijskoj industriji. Ceresin je zemni (mineralni prirodni) vosak (ozokerit) pročišćen (rafiniran) sumpornom kiselinom. U farmaceutskoj industriji upotrebljava se kao sastojak neutralnih podloga za izradbu ljekovitih masti namijenjenih vanjskoj primjeni.